રહેવાની સુવિધા માટે મથુરામાં અનેક ધર્મશાળાઓ, આશ્રમો, ગેસ્ટહાઉસ, સ્ટાર અને નૉન-સ્ટાર હોટેલો છે. વિદેશીઓની મોટા પ્રમાણમાં આવાગમનને કારણે અહીં સુવિધાયુક્ત અને સ્વચ્છ અકૉમોડેશન મળી રહે છે. યુપી ટૂરિઝમની લૉજ પણ સુઘડ છે. કહેવાય છે કે મથુરામાં હંમેશાં સ્થાનિક લોકો કરતાં યાત્રાળુઓ, સહેલાણીઓની સંખ્યા વધુ હોય છે અને બધાને સમાવવાની ક્ષમતા છે આ શહેરમાં. જોકે જમુના નદીની આસપાસના પૌરાણિક વિસ્તારોમાં હાઇવેની આસપાસની હોટેલોમાં રહેવાનો અનુભવ અલગ-અલગ હોય છે. વૃંદાવનમાં પણ રોકાણ કરવાના ઘણા વિકલ્પો છે તો આજુબાજુનાં ગામોમાં સાદી સગવડયુક્ત રૈન-બસેરા મળી જાય છે. જનરલી ટૂરિસ્ટો મથુરા કે વૃંદાવનમાં રહીને અન્ય યાત્રાધામોએ જાય છે.